शतघ्नीभिश्च चित्राभिर्बभौ भारत मेदिनी। कनकाङ्गदहारैश्च कुण्डलैर्मुकुटैस्तथा॥ वलयैरपविद्धैश्च तत्रैवाङ्गुलिवेष्टकैः। चूडामणिभिरुष्णीषैः स्वर्णसूत्रैश्च मारिष॥ तनुत्रैः सतलत्रैश्च हारैर्निष्कैश्च भारत। वस्त्रैश्छत्रैश्च विध्वस्तैश्चामरव्यजनैरपि॥ गजाश्वमनुजैभिन्नैः शोणिताक्तैश्च पत्रिभिः। तैस्तैश्च विविधौर्भिन्नस्तत्र तत्र वसुंधरा॥ पतितैरपविद्धैश्च विबभौ द्यौरिव ग्रहैः। अचिन्त्यमद्भुतं चैव तयोः कर्मातिमानुषम्॥ दृष्ट्वा चारणसिद्धानां विस्मयः समजायत। अग्नेर्वायुसहायस्य गतिः कक्ष इवाहवे॥ आसीद् भीमसहायस्य रौद्रमाधिरथर्गतम्। निपातितध्वजरथं हतवाजिनरद्विपम्॥ गजाभ्यां सम्प्रयुक्ताभ्यामासीन्नलवनं यथा। मेघजालनिभं सैन्यमासीत् तव नराधिप॥ विमर्दः कर्णभीमाभ्यामासीच परमो रणे।